SKRIFTLIG FORESPØRGSEL P-2420/02

af Marco Cappato (NI) til Kommissionen

(8. august 2002)

Om: Ny humanitær bistand til Nordkorea

Kommissionen har for nylig besluttet at udvide den humanitære bistand til Nordkorea med ydeligere 4,175 millioner euro over ECHO-budgettet til finansiering af landets grundlæggende sundhedsvæsen. Dette sker, mens en stadig større del af den internationale presse rapporterer meget bekymrende nyheder om uretmæssig anvendelse af den humanitære bistand fra den nordkoreanske regerings side, som ifølge disse rapporter anvender den til udbygning af militærapparatet og politiet.

Hvilke foranstaltninger har Kommissionen truffet for at sikre sig, at den europæiske humanitære bistand ikke anvendes til Pyongyang-styrets undertrykkelsesapparat?

Hvilke aftaler har Kommissionen indgået med det nordkoreanske styre for at sikre, at midlerne udelukkende anvendes til forbedring af den nordkoreanske civilbefolknings levevilkår?

Mener Kommissionen ikke, at det er nødvendigt hurtigt at nedsætte et udvalg med den opgave at undersøge anvendelsen af bistanden til Nordkorea og evaluere dens effektivitet og korrekte anvendelsegyldighed med henblik på en eventuel efterfølgende suspension?

Svar afgivet på Kommissionens vegne af Poul Nielson

(1. oktober 2002)

De projekter, som Kommissionen finansierer i Den Demokratiske Folkerepublik Korea, gennemføres udelukkende via europæiske ngo'er, FN-organer eller andre internationale organisationer, ligesom det er tilfældet i alle de andre lande, hvor EU's Kontor for Humanitær Bistand (ECHO) har sin virksomhed i overensstemmelse med Rådets forordning (EF) nr. 1257/96 af 20. juni 1996 om humanitær bistand(1).

De midler, som det ærede medlem henviser til, bliver således udelukkende kanaliseret gennem uafhængige organisationer, som f.eks. Dansk Røde Kors, WHO, Unicef og Handicap International, og vil blive anvendt til at støtte følgende aktioner:

- distribuering af pakker med moderne lægemidler til over 1 700 sundhedsinstitutioner i fire forskellige provinser

- ortopædisk udstyr og fysioterapeutisk behandling til 3 200 personer med nedsat mobilitet

- forbedret adgang til sikkert blod med nedsat risiko for overførsel af virussygdomme ved blodtransfusion i blodtransfusionscentrene i Nordkoreas provinser

- livsvigtig rehabilitering af 10 000 alvorligt underernærede børn på småbørnshjem, børneklinikker og distriktssygehuse.

Kommissionen har ihærdigt arbejdet på at styrke sine aftaler med de nordkoreanske myndigheder om EU-bistanden, herunder uddeling af humanitær hjælp. Der blev således i år undertegnet en uformel samarbejdsaftale mellem FDRC(2) og ECHO's kontor i Pyongyang om de specifikke betingelser, som Kommissionen forventer opfyldt ved gennemførelsen af ECHO-finansierede foranstaltninger.

På de regelmæssige møder mellem EU-troikaen og Nordkorea har Kommissionen gentagne gange rejst spørgsmålet om de europæiske ngo'ers arbejds- og adgangsbetingelser, og der er reelt konstateret løbende forbedringer på dette område.

ECHO har udviklet et omfattende system til evaluering og overvågning af alle dets projekter, og dette bliver også anvendt i Nordkorea.

I betragtning af de særlige forhold i dette land stilles der desuden en række supplerende specifikke betingelser, og der tildeles således kun midler til:

- organisationer, der er fast etableret og befinder sig permanent i landet, således at der kan foretages løbende overvågning, samt

- til områder, hvor de nordkoreanske myndigheder giver uhindret adgang til ECHO's samarbejdspartnere ud fra princippet om ingen adgang, ingen hjælp (officielt har de internationale organer således i dag uhindret adgang til 173 af Nordkoreas 211 distrikter).

Med hensyn til ECHO's aktioner i sundhedssektoren blev programmet for distribuering af lægemidler, der blev finansieret i 2000/2001, for nylig revideret af Den Europæiske Revisionsret. Kontrollen af

distribueringsprocessen, der blev gennemført i april 2002, påviste ingen uregelmæssigheder af den art, som det ærede medlem nævner, og kontrolbesøg til klinikker, der var blevet tilfældigt udvalgt med henblik på revisionen, viste, at de EU-finansierede lægemidler blev anvendt korrekt af lægerne og deres patienter.

I lyset af ovenstående finder Kommissionen derfor ikke, at det vil være hensigtsmæssigt at nedsætte et undersøgelsesudvalg, som det foreslås af det ærede medlem.

(1) EFT L 163 af 2.7.1996.

(2) FDRC: Flood Damage Rehabilitation Committee (organisation udpeget af den nordkoreanske regering til at samarbejde med de europæiske ngo'er).